《因读黄鲁直所与周法曹诗诗与字俱好以此寄之》
宋代·孔平仲

鲁直之文如电坼霜开，鲁直之书如雨行冰散。骎骎步骤日加远，与子三年不相见。

庭柯未长一尺围，起视孤标插星汉。昨朝诵子所作诗，使我自失长嗟叹。

我衰力薄空辛勤，直欲为子焚笔研。此才不使重台阁，四十青衫尚为县。

南山积雪玉倚空，高亭压城天北风。安得与子跨飞鸿，与我共哦清景中。

锵金纡紫世不空，豪杰卓荦岂易逢。愿言与子长相从，四方上下为云龙。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。